مظاهرة الأقباط فى بروكسل هى مظاهره عملها مصريين مسيحيين فى بروكسيل عاصمة بلجيكا فى 9 يونيه 2011 للمطالبه بحقوق المسيحيين فى مصر. فبعد ثورة 25 يناير 2011 بدل مصر ماتتجه للنهضه الثقافيه و العلميه زى ما حصل بعد ثورة 1919 زاد حجم التطرف و التعصب الدينى و ظهرت جماعات و احزاب دينيه بتطالب بتحويل مصر لدوله دينيه. و فى الظروف دى حصلت اعتداءات على المسيحيين و الكنايس و بقو المسيحيين قلقين على حياتهم و مستقبلهم فى مصر فى ظل أوضاع مضطربه و اعمال عنف و حرايق بتسود البلد. المتظاهرين المصريين سلمو جواب رسمى للسفير المصرى فى بروكسل للمطالبه بحقوق الأقباط، ورفع مطالبهم للمجلس العسكرى الحاكم فى مصر ، عشان ياخد إجراءات لترسيخ الدوله المدنيه اللى اساسها مبادئ المواطنه والعداله و تفعيل القانون و شيل المادة التانيه من الدستور لفصل الدين عن الدولة ، وعدم السماح لأحزاب دينيه بالمشاركه فى الانتخابات ، خاصة بعد ما إتضح أن مصر بتمر بمرحلة علت فيها اصوات تيارات بتهدد بقيام دوله دينيه. بهاء رمزى رئيس الهيئه القبطيه الهولنديه البلجيكيه صرح بإن المظاهره دى مش حاتكون الاخيره لكن حاتكون بدايه لسلسله من المظاهرات ضد اللى بيحصل للأقباط فى مصر بعد الثوره.